कहा- आजकल गहलोत और पायलट मेरे पीछे भाग रहे हैं, मुझमें कोई तो क्वालिटी होगी?
Rajasthan Congress Leader Rajendra Singh Gudha Controversial Statement - अपने बयान को लेकर सैनिक कल्याण राज्यमंत्री राजेंद्र गुढ़ा एक बार फिर चर्चा में हैं। इस बार उन्होंने अपनी खुद की तुलना माता सीता से कर दी।
अपने बयान को लेकर सैनिक कल्याण राज्यमंत्री राजेंद्र गुढ़ा एक बार फिर चर्चा में हैं। इस बार उन्होंने अपनी खुद की तुलना माता सीता से कर दी।
मौका था झुंझुनूं के गुढ़ागौड़जी सीएचसी में डिजिटल एक्स-रे मशीन का उद्घाटन का। सोमवार को हुए इस कार्यक्रम में गुढ़ा अतिथि के तौर पर बुलाए गए थे।
माता सीता से कर गए खुद की तुलना?
कार्यक्रम के दौरान गुढ़ा ने सभा को भी संबोधित किया। वह बोले, 'सीता माता की सुंदरता की कोई कल्पना नहीं की जा सकती। उनके आकर्षण के कारण ही श्रीराम और रावण जैसे अद्भुत इंसान पागल हो गए, उनकी सुंदरता की कल्पना ही नहीं की सकती। ऐसे ही आजकल गहलोत और पायलट दोनों मेरे पीछे भाग रहे हैं। मुझ में कोई क्वालिटी होगी।
आजकल लोग चर्चा कर रहे हैं कि गुढा इस बार कौन सी पार्टी से टिकट लाएगा। मैं उन लोगों को बताना चाहता हूं कि मुझे तो मेरे कर्मों के अनुसार, मेरे खुद के चेहरे को वोट मिलते हैं। किसी पार्टी के सिंबल के नहीं।'
मुझे किसी पार्टी के टिकट की जरूरत नहीं : गुढ़ा
मंत्री राजेंद्र गुढ़ा ने कहा कि BJP वाले हिंदू-मुसलमान के नाम पर, मंदिर-मस्जिद के नाम पर, भारत-पाकिस्तान के नाम पर तो कभी मोदी और योगी के नाम पर वोट मांग रहे हैं।
कांग्रेस कहती है, वह देश को आजाद करवाने वाली पार्टी है, इनके नाम पर वोट मांग रहे हैं। कांग्रेस पार्टी मौलाना आजाद के नाम पर, पंडित जवाहरलाल नेहरू, महात्मा गांधी, सरदार पटेल के नाम पर मांगते हैं।
लेकिन, राजेंद्र गुढ़ा अपने कर्मों, अपने चेहरे पर वोट मांगता है, उसे किसी की टिकट की जरूरत नहीं है।
ओवैसी से मिलने पहुंचे मंत्री गुढ़ा
इससे पूर्व करीब 8 दिन पहले ओवैसी से राजस्थान सरकार में मंत्री राजेंद्र गुढ़ा ने मुलाकात की थी। उसी दिन जयपुर की सभा में ओवैसी ने इस मुलाकात का जिक्र करते हुए कहा था, 'राजस्थान के राजपूतों को सलाम। आज मेरे से मिलने गुढ़ा आए थे। एक घंटे तक मेरी उनसे बातचीत हुई। मैं उनसे काफी प्रभावित हुआ। इस बार विधानसभा चुनाव में हम अपने उम्मीदवार उतारेंगे।'
गुढ़ा पहले भी दे चुके हैं विवादित बयान
दरी वाला बयान: मैं चुनाव बसपा से जीतता हूं और कांग्रेस में जाकर मंत्री बन जाता हूं। वापस जब कांग्रेस में दरी उठाने का टाइम आता है तो निकल लेता हूं। कह देता हूं, आप संभालो, आपकी कांग्रेस। अभी चुनाव में वापस बहनजी से टिकट ले आया। पहले बसपा से टिकट लिया जीता, फिर कांग्रेस में घुसा और मंत्री बन गया।
सड़कों की तुलना कटरीना से: सड़क बननी चाहिए, हेमा मालिनी के गाल जैसी। फिर खुद ही बोले थे कि हेमा मालिनी अब बूढ़ी हो गई हैं। उन्होंने जनता से पूछा कि आजकल कौन सी एक्ट्रेस है, इस पर वहां मौजूद लोगों ने कटरीना कैफ का नाम लिया, तो मंत्री ने कहा कि कटरीना कैफ के गालों जैसी सड़क मेरे क्षेत्र में बननी चाहिए।
धारीवाल पर : हमारे काम हो रहे हैं, थोड़े बहुत अटक रहे हैं, उसके लिए थोड़ा सा अलाइनमेंट गड़बड़ है, वह ठीक कर देंगे। दिल्ली तो नहीं जाएंगे, लेकिन कहीं थोड़ा बहुत जो अलाइनमेंट गड़बड़ है, उसको ठीक करेंगे। अलाइनमेंट थोड़ा सा शांति धारीवाल का गड़बड़ है। उसको ठीक करेंगे। धारीवाल के अलावा कोई मंत्री ऐसा नहीं है, जिसका अलाइनमेंट गड़बड़ हुआ है।